Uz 10.02.2016 Nr. 6-8/39

Latvijas Republikas tiesībsargam

Par Latvijas Republikas tiesībsarga

rekomendāciju ieviešanu

Pamatojoties uz Ministru prezidenta M.Kučinska 2016.gada 16.februāra rezolūcijā Nr.90/SAN-421/1450 (2015) uzdoto uzdevumu, Iekšlietu ministrija (turpmāk – IeM) un Izglītības un zinātnes ministrija (turpmāk – IZM) ir sagatavojusi atbildi uz Latvijas Republikas tiesībsarga (turpmāk – Tiesībsargs) 2016.gada 10.februāra vēstuli Nr.6-8/39 „Par dokumentu virzību” (turpmāk – vēstule) saistībā ar Tiesībsarga 2015.gada 23.februāra atzinumā Nr.6-6/8 pārbaudes lietā Nr. 2013-159-22 “Par apsardzes darbinieku apmācības un sertifikācijas efektivitāti” minēto rekomendāciju ieviešanu.

Tiesībsargs savā atzinumā pēc pārbaudes veikšanas rekomendēja:

1. IeM izvērtēt iespēju normatīvajos aktos tieši nostiprināt apsardzes darbinieka pienākumu veikt nekavējošu evakuāciju trauksmes (signalizācijas darbības) gadījumā sabiedriskās (publiskās) telpās, kur atrodas cilvēki;
2. Valsts policijai (turpmāk – VP) sadarbībā ar IeM un Valsts ugunsdzēsības un glābšanas dienestu (turpmāk – VUGD) izvērtēt iespēju pilnveidot profesionālās pilnveides izglītības programmas “Apsardzes darbs” mācību priekšmeta “Apsardzes taktika” apakštēmas “Apsardzes darbinieka rīcība ekstremālās situācijās” saturu.

Saistībā ar pirmo rekomendāciju informējam, ka IeM ir sagatavojusi likumprojektu “Civilās aizsardzības un katastrofas pārvaldīšanas likums” (2015.gada 8.oktobrī pieņemts Saeimā 1.lasījumā un 2016.gada 8.martā Aizsardzības, iekšlietu un korupcijas novēršanas komisijas sēdē tiks izskatīti priekšlikumi Saeimas 2.lasījumam), paredzot, ka infrastruktūras īpašnieks vai tiesiskais valdītājs apdraudējuma gadījumā nodrošina savlaicīgu cilvēku agrīno brīdināšanu un informēšanu par rīcību, kā arī cilvēku evakuēšanu no infrastruktūras.[[1]](#footnote-1) Savukārt IeM sagatavotajā Ministru kabineta noteikumu projektā “Ugunsdrošības noteikumi” (27.11.2014 VSS prot. Nr.46, 14.§ (VSS-1078)) noteikts, ka personas pienākums, atrodoties būvē, ir evakuēties, atskanot ugunsgrēka trauksmes signālam vai pamanot ugunsgrēku. Šo noteikumu projektā ir iekļauta nodaļa par evakuāciju, kurā izstrādātas tiesību normas attiecībā uz evakuācijas plānu, evakuācijas ceļiem un evakuācijas izejām. 2016.gada 1.martā minētais noteikumu projekts iesniegts izskatīšanai Ministru kabinetā.[[2]](#footnote-2)

Izvērtējot normatīvos aktus, kuros ir noteikti evakuācijas pasākumi sabiedriskās (publiskās) telpās, IeM ir konstatējusi, ka papildus nav nepieciešams apsardzes darbību reglamentējošos normatīvajos aktos nostiprināt apsardzes darbinieku pienākumu trauksmes (signalizācijas darbības) gadījumā veikt nekavējošu evakuāciju no sabiedriskām (publiskām) telpām, kur atrodas cilvēki.

Saistībā ar otro rekomendāciju informējam, ka 2015.gada 26.novembrī IeM organizēja sanāksmi ar mērķi rast vienošanos ar visām iesaistītām pusēm par Apsardzes darbības likuma prasībām par izglītības programmu un profesijas standartu apsardzes darbiniekiem. Sanāksmē piedalījās IeM, VP un Apsardzes nozares nevalstisko organizāciju pārstāvji. Atbilstoši spēkā esošajam Apsardzes darbības likuma 14.pantā un Pārejas noteikumu 7.punktā noteiktajam, īstenojamai izglītības programmai no 2017.gada 1.jūlija jābūt izstrādātai atbilstoši profesiju standartam. Līdz tam izglītības iestādes īsteno izglītības programmu atbilstoši 2014.gada 29.janvāra Iekšlietu ministra apstiprinātajam profesionālās pilnveides programmas “Apsardzes darbs” (programmas kods: 20P86100) paraugam, kas 2014.gada 14.aprīlī ir apstiprināta IZM.

Informējam, ka minētās sanāksmes laikā notika plašas diskusijas par plānotām izglītības prasībām apsardzes darbiniekiem (pielikumā Sanāksmes protokola kopija). Visas apsardzes nozares nevalstiskās organizācijas, izņemot Latvijas Drošības biznesa asociācija, kura savu viedokli IeM atbilstoši sanāksmes protokolā noteiktajam nav sniegusi, atbalstīja priekšlikumu uzsākt Apsardzes darbības likuma grozījumus un atgriezties pie šī likuma iepriekšējās redakcijas, proti, noteikt profesionālās pilnveides izglītības programmu “Apsardzes darbs” 160 stundu apmērā. Sanāksmes dalībnieki norādīja uz nepieciešamību pilnveidot spēkā esošo profesionālās pilnveides programmu.

Atbilstoši Latvijas Darba devēju konfederācijas organizētās starpnozaru diskusijas “Par izglītības un sertifikācijas iespējām un problēmā apsardzes nozarē”, kas notika 2015.gada 3.decembrī, Izglītības kvalitātes valsts dienests (turpmāk – IKVD) sniedza šādus priekšlikumus:

1. lai nodrošinātu nozarei atbilstošu izglītības programmas saturu un optimālu licencēšanas procesu, IeM (t.sk. Valsts policijai) atbilstoši tās kompetencei uzņemties iniciatīvu kvalificētu apsardzes darbinieku sagatavošanas jautājumu risināšanā;
2. apsardzes nozaru speciālistiem izvērtēt profesionālās pilnveides izglītības programmas optimālo apjomu, atbilstoši Ministru kabineta 2005.gada 29.novembra noteikumu Nr.902 “Kārtība, kādā izsniedzami profesionālās pilnveides un profesionālās ievirzes izglītību apliecinoši dokumenti” 4.punktā noteiktajam, lai izglītojamie būtu tiesīgi saņemt apliecību par profesionālās pilnveides izglītību un apgūtu samērīga apjoma profesionālās pilnveides izglītības programmu, pēc kuras sekmīgas apguves persona būtu tiesīga VP kārtot pārbaudījumu un saņemt sertifikātu apsardzes darbam;
3. IeM līdz 2017.gada 1.jūlijam apstiprināt jaunu profesionālās pilnveides izglītības programmas “Apsardzes darbs” paraugu.
4. Atbilstoši Apsardzes darbības likumā noteiktajam pēc pārejas perioda (t.i., pēc 2017.gada 1.jūlija) apsardzes darbības sertifikāta ieguvei personai būs jāapgūst atbilstoša profesionālās tālākizglītības programma un jāiegūst vismaz apsardzes darbinieka profesionālā kvalifikācija. Tādejādi, saskaņā ar Profesionālās izglītības likuma 25.panta pirmajā daļā noteikto, pirms profesionālās tālākizglītības programmas izstrādes ir nepieciešams nozares institūciju (piem., nozares asociāciju, IeM, VP u.c.) izstrādāts profesijas standarts vai profesionālās kvalifikācijas prasības atbilstošajā profesijā, kas saskaņots Profesionālās izglītības un nodarbinātības trīspusējās sadarbības apakšpadomē.

IeM 2016.gada 9.martā nosūtīja IZM vēstuli Nr. 1-38/667 ar lūgumu paust viedokli par to, vai prasības par profesionālās pilnveides izglītības programmas apgūšanu piemērošana personām ir atbilstoša un pietiekama, lai persona varētu veikt savu profesionālo darbību apsardzes nozarē, kā arī, vai profesijas standarts ir obligāta prasība profesijai “Apsardzes darbinieks”, atbilstoši profesiju klasifikatoram. Vienlaikus tika lūgts viedoklis par to, vai un kā prasība izstrādāt mācību programmu atbilstoši profesiju standartam ietekmēs izglītības iestādes, t.sk. mācību centrus, kas šobrīd nodrošina apsardzes darbinieku profesionālo sagatavošanu.

2016.gada 18.martā tika saņemta atbildes vēstule Nr.01-10e/1118, ar kuru IZM informē, ka saskaņā ar Ministru kabineta 2014.gada 2.decembra noteikumu Nr.742 „Apsardzes sertifikātu izsniegšanas noteikumi” 7.punktā noteikto apsardzes darba kvalifikācijas pārbaudījumu var kārtot persona, kurai ir apliecība, kas apliecina Apsardzes darbības likumā paredzētās izglītības programmas apguvi. Savukārt minētā likuma 14.panta pirmajā daļā noteikts, ka apsardzes sertifikātu Ministru kabineta noteiktajā kārtībā izsniedz fiziskai personai, kura apguvusi saskaņā ar profesiju standartu izstrādātu izglītības programmu un nokārtojusi kvalifikācijas pārbaudījumu. Tā kā apsardzes darbinieka profesijas standarts līdz šim nav pieņemts, tad izglītības iestādēm nav likumīga pamata sagatavot profesionālās tālākizglītības programmas ar tās apguves noslēgumā paredzētu profesionālās kvalifikācijas eksāmena kārtošanu.

Saskaņā ar Apsardzes darbības likuma Pārejas noteikumu 7.punktu līdz 2017.gada 1.jūlijam apsardzes sertifikātu izsniedz arī tādai fiziskai personai, kura apguvusi apsardzes sertifikāta iegūšanai nepieciešamo profesionālās pilnveides programmu, kā arī pirmās palīdzības sniegšanas mācību kursu un nokārtojusi apsardzes darbības kvalifikācijas pārbaudījumu. Taču pārejas noteikumos nav noteikts, ka apgūtajai profesionālās pilnveides izglītības programmai jāatbilst iekšlietu ministra 2014.gada 29.janvārī apstiprinātajam profesionālās pilnveides izglītības programmas “Apsardzes darbs” paraugam. Līdz ar to šobrīd izglītības iestādēm pastāv augsta rīcības brīvība profesionālās pilnveides izglītības programmas sagatavošanā apsardzes darba jomā. Vienlaikus, Ministru kabineta 2009.gada 14.jūlija noteikumu Nr.775 “Vispārējās un profesionālās izglītības programmu licencēšanas kārtība” 5.1. punktā noteikts, ka profesionālās izglītības programmas apsardzes darbības jomā ir jāsaskaņo ar Valsts policiju.

Attiecībā uz profesionālās tālākizglītības programmām, kuras dod iespēju izglītojamajam iegūt konkrētu profesionālo kvalifikāciju, informējam, ka Profesionālās izglītības likuma 22.pantā noteikts, ka profesionālās izglītības saturu reglamentējošie pamatdokumenti ir:

1) valsts profesionālās izglītības standarts;

2) profesijas standarts vai profesionālās kvalifikācijas prasības (ja profesijai neapstiprina profesijas standartu);

3) nozares kvalifikāciju struktūras apraksts, kuru izstrādā un aktualizē Ministru kabineta noteikta institūcija, saskaņojot ar nozares ekspertu padomi.

Atbilstoši Apsardzes darbības likumā noteiktajam pēc pārejas perioda (t.i., pēc 2017.gada 1.jūlija) apsardzes darbības sertifikāta ieguvei personai būs jāiegūst vismaz apsardzes darbinieka profesionālā kvalifikācija. Saskaņā ar Profesionālās izglītības likuma 25.panta pirmajā daļā noteikto pirms jaunas profesionālās tālākizglītības programmas izstrādes ir nepieciešams profesijas standarts vai profesionālās kvalifikācijas prasības atbilstošajā profesijā. Lai nodrošinātu profesionālās izglītības satura atbilstību nozares prasībām, profesijas standartus izstrādā nozares institūcijas (piem., nozares asociācijas, ministrijas, to padotības iestādes, biedrības u.c.) un tos saskaņo Profesionālās izglītības un nodarbinātības trīspusējās sadarbības apakšpadomē.

Atbildot uz jautājumu par profesiju standarta nepieciešamību apsardzes darbinieka profesijā, Izglītības un zinātnes ministrija informē, ka, saskaņā ar Profesionālās izglītības likuma 24.pantā noteikto, profesijas standarts nosaka profesijai atbilstošos profesionālās darbības pamatuzdevumus un pienākumus, profesionālās kvalifikācijas prasības, to izpildei nepieciešamās vispārējās un profesionālās zināšanas, prasmes, attieksmes un kompetences. Apsardzes darbības likuma 14.panta pirmajā daļā noteikts, ka personai ir jāapgūst izglītības programma, kura izstrādāta, balstoties uz profesiju standartu. Līdz ar to atbilstoši spēkā esošajai Apsardzes darbības likuma redakcijai ir nepieciešama profesijas standarta sagatavošana. Profesijas standarts ir obligāts priekšnoteikums tādu profesionālās izglītības programmu sagatavošanai, pēc kuru apguves izglītojamajiem tiek piešķirta profesionālā kvalifikācija (piem., profesionālās tālākizglītības programmu sagatavošanai). Attiecīgi, ja tiek pieņemts profesijas standarts apsardzes darbinieka profesijā, izglītības iestādei tiek dota iespēja licencēt un akreditēt profesionālās tālākizglītības programmu. Profesionālās tālākizglītības programmas minimālais apjoms jānosaka atbilstoši Profesionālās izglītības likuma 28.panta piektajā daļā ietvertajam regulējumam un atbilstoši profesionālās tālākizglītības programmai 2.profesionālās kvalifikācijas līmeņa nodrošināšanai minimālais apjoms ir 480 stundas.

Šobrīd Apsardzes darbības likumā paredzētais pārejas laiks pieļauj līdz 2017.gada 1.jūlijam vēl izsniegt apsardzes darbības sertifikātus personām, kas apguvušas profesionālās pilnveides izglītības programmu apsardzes darba jomā, taču normatīvajos aktos nav noteikts profesionālās pilnveides izglītības programmas “Apsardzes darbs” apjoms, saturs vai noteikts, ka jāizmanto Iekšlietu ministrijas apstiprināts paraugs programmas izstrādei, kas var būtiski ietekmēt apsardzes darbinieku profesionālo sagatavošanu, kā arī kvalitatīvu profesionālās pilnveides izglītības programmu licencēšanu un izglītības iestāžu akreditēšanu minētās profesionālās pilnveides izglītības programmu īstenošanai.

IZM aicina IeM kā apsardzes darbības nozares pārraugošo institūciju rast risinājumu minētajai situācijai un apsardzes darbinieku sagatavošanas kvalitātes pilnveidei, iespējami ātri atjaunot un apstiprināt profesionālās pilnveides izglītības programmas paraugu un rosināt atbilstošus grozījumus Apsardzes darbības likuma Pārejas noteikumu 7.punktā.

Ņemot vērā, ka atbilstoši Ministru kabineta 2005.gada 29.novembra noteikumu Nr.902 “Kārtība, kādā izsniedzami profesionālās pilnveides un profesionālās ievirzes izglītību apliecinoši dokumenti” 4.punktā noteiktajam: “Profesionālās pilnveides izglītības apliecību (..) izsniedz personai, kura akreditētā izglītības iestādē apguvusi licencētu attiecīgo izglītības programmu (kuras apjoms ir vismaz 160 stundas, ja citi apmācību reglamentējošie ārējie normatīvie akti nenosaka mazāku apjomu (..)”, ir jāizvērtē optimālais profesionālās pilnveides izglītības programmas apjoms un saturs, un ja nepieciešams, jāveic grozījumi apsardzes jomas normatīvajā regulējumā, nosakot mazāku izglītības programmas apjomu.

Vienlaikus jāatzīmē, ka Tiesībsarga vēstulē minētos aspektus arī ir vērtējusi “Saeimas Parlamentārās izmeklēšanas komisija par Latvijas valsts rīcību, izvērtējot 2013.gada 21.novembrī Zolitūdē notikušās traģēdijas cēloņus, un turpmākajām darbībām, kas veiktas normatīvo aktu un valsts pārvaldes un pašvaldību darbības sakārtošanā, lai nepieļautu līdzīgu traģēdiju atkārtošanos, kā arī par darbībām minētās traģēdijas seku novēršanā”, norādot uz nepieciešamību uzlabot profesionālās pilnveides izglītības programmas “Apsardzes darbs” un profesionālās atbilstības pārbaudījuma jautājumu saturu līdz 2016.gada 1.decembrim. Tā izpildei IeM izveidos darba grupu, iekļaujot tajā atbildīgās valsts institūcijas, kā arī apsardzes nozares nevalstiskās organizācijas. Minētais pasākums ir iekļauts “Iekšlietu ministrijas darbības stratēģijā 2014. – 2016.gadam” [[3]](#footnote-3) un “Iekšlietu ministrijas darba plānā” [[4]](#footnote-4).

Pielikumā: 2015.gada 26.novembra sanāksmes par Apsardzes nozarē aktuāliem jautājumiem protokola kopija uz 6 lappusēm (Protokols\_Apsardze\_26.11.2015).

|  |  |
| --- | --- |
| Ministru prezidents | M.Kučinskis |
|  |  |
| Iesniedzējs: iekšlietu ministrs | R.Kozlovskis |

18.03.2016

1599

V.Zaķe-Zaikovska, 67219347

vita.zake-zaikovska@iem.gov.lv

1. <http://titania.saeima.lv/LIVS12/saeimalivs12.nsf/webSasaiste?OpenView&count=1000&restricttocategory=311/Lp12> [↑](#footnote-ref-1)
2. <http://tap.mk.gov.lv/lv/mk/tap/?pid=40340907> [↑](#footnote-ref-2)
3. <http://www.iem.gov.lv/lat/nozare/nozares_politikas_dokumenti/files/text/IEMStrategija%202014_2016.pdf> [↑](#footnote-ref-3)
4. <http://www.iem.gov.lv/lat/nozare/nozares_politikas_dokumenti/files/text/Plans_2016.pdf> [↑](#footnote-ref-4)